Brokkies lewe in debuutbundel | Netwerk24
Brokkies lewe in debuutbundel
Deur Lientjie Mentz 13 Junie 2019 06:00
Hannes Visser (regs) BSV-skryfwedstrydwenner, het Saterdag (08/06) sy bundel Die jaar toe pa . . . by die Nasionale Afrikaanse Letterkundige Museum en Navorsingsentrum bekend gestel. By hom is dr. Gilbert Gibson wat die gesprekleier vir die geleentheid was.Foto: Lientjie Mentz
Die bekroonde joernalis, redakteur van Courant in Oudsthoorn en wenner van talle pryse in die Bloemfontein Skrywersvereniging (BSV) se jaarlikse skryfwedstryd, Hannes Visser, het Saterdag (08/06) sy debuutbundel Die jaar toe pa . . . in Bloemfontein bekend gestel.
Die bekroonde digter en BSV-beoordelaar, dr. Gilbert Gibson, het met hom by ’n geselligheid van die BSV in die Nasionale Afrikaanse Letterkundige Museum en Navorsingsentrum (Naln) gesels. Corlietha Swart, BSV-voorsitter, sê mense gaan in die toekoms nog baie van Visser hoor.
Die jaar toe pa . . . handel oor die jaar waarin sy pa oorlede is. In kort, aangrypende gedigte, vertel hy brokkies uit sy lewe rondom die jaar 1967.
Dikwels is daar nog ’n storie en selfs ’n derde storielyn wat in een gedig gesuggereer word. Die jaar toe pa . . . word deur Naledi uitgegee en is onder meer by Bargain Books beskikbaar.) Een leser kan ’n getekende kopie van die Die jaar toe pa . . . wen. Besoek Bloemnuus se Facebook-blad.